Орханийската армия е създадена в началото на септември 1877 г. в района на Софийското и Орханийското поле. Предназначението ѝ е да окаже помощ на обсадената в Плевен Западна османска армия. Личният състав от 25 470 офицери и войници е с недостатъчна подготовка и боен опит, не е привикнал към суровите условия на Стара планина. Командир на армията е Шефкет паша, заменен последователно от Мехмед Али паша на 22 октомври и Шакир паша на 22 ноември.